**Stuart Errol Ungar «Stuey The Kid»** (født 8. september 1953, død 22. november 1998) var en profesjonell amerikansk poker- og gin-spiller. Han blir sett på[*av hvem?*] som en av de beste noensinne i begge spill. Han skal ha spilt inn over $ 30 000 000 på poker og er den eneste, ved siden av Johnny Moss, som har vunnet WSOP main event tre ganger. Han blir ofte omtalt som den eneste som har vunnet tre ganger da Moss' seier i 1970 World Series of Poker ble tildelt ved avstemning, og ikke faktisk spilling. Det har blitt spekulert at Ungar var autistisk savant
Han døde av en hjertefeil som følge av overdreven bruk av narkotika i Las Vegas i 1998.

Barndom
-------

Ungar ble født til jødiske foreldre og vokste opp på Manhattan. Hans far, Isafore Ungar, var lånehai og drev også en bar. I virkeligheten var baren kun et skalkeskjul for en gamblingklubb, noe som førte til at Stu Unger kom tidlig i kontakt med gamblingmiljøet.

Hans far forsøkte å holde Ungar vekk fra gamblingen, men til tross for dette begynte Ungar å spille gin rummy og fikk raskt et rykte på seg som en meget god spiller.

I 1968 døde Ungars far av et hjerteinfarkt mens han var sammen med sin elskerinne. Moren var ute av stand til å ta seg av ham da hun var meget syk, og etter farens død vanket Ungar rundt omkring i New Yorks gamblingmiljø frem til han var 18 år gammel. Da møtte han Victor Romano, som var medlem av Genovese-familien, og de ble etterhvert så gode venner at Romano fungerte som en farsfigur for Ungar.

Overgangen til poker
--------------------

Ungar byttet etterhvert ut gin rummy med poker. Årsaken til dette var at hans rykte som en meget bra gin-spiller gjorde at ingen ville spille mot ham. En historie som har blitt fortalt er da en kjent juksemaker ville spille mot Ungar. Ungar visste at mannen var en notorisk jukser, men gikk allikevel med på å spille mot ham. Ungars livvakt, som var sendt av hans økonomiske støttespillere, merket at mannen jukset. Livvakten trakk Ungar til side for å fortelle ham dette. Ungar sa: «Jeg vet at han jukser. Slapp av. Jeg vinner uansett.» Og det gjorde han. 

På den tiden, 1970-tallet, var gin rummy fortsatt et populært spill, og det ble jevnlig arrangert turneringer i Las Vegas. Ungar vant så mange turneringer at flere kasinoer spurte ham om ikke å spille, fordi når andre spillere hørte at han skulle være med, trakk de seg.

I dag er han mest kjent for sin pokerspilling, men selv anså han alltid seg selv som en bedre gin rummy-spiller.

> Jeg antar at det en dag vil være mulig for noen å være en bedre no limit hold 'em-spiller enn meg. Jeg tviler på det, men det kan skje. Men, jeg sverger at jeg ikke kan se at noen kan spille bedre gin rummy enn meg.
> 
> 
>

WSOP
----

I 1980 meldte han seg på World Series of Poker og vant hovedturneringen der han slo pokerlegenden Doyle Brunson og ble den yngste noensinne som hadde vunnet. (En rekord som ble senere slått av Phil Hellmuth i 1989). Ungar så enda yngre ut enn det han var og derfor fikk han kallenavnet «The Kid». Han gjentok bedriften i 1981, og vant hovedturneringen.

Blackjack
---------

Ungar var eidetiker og skal etter sigende ha hatt en særdeles høy IQ. Han kunne telle kort helt opp til seks kortstokker. I 1977 tok han imot et veddemål fra kasino-eier Bob Stupak på $ 100 000 om han kunne telle de tre siste av seks kortstokker. Ungar vant veddemålet.

I 1982 ble Ungar bøtelagt av «New Jersey Gaming Commission» for påstått juksing mens han spilte blackjack i Atlantic City. Kasinoet påstod at han «tappet et veddemål» (å sette ekstra chips på en vinnende hånd etter den er ferdig for å få utbetalt mer). Ungar nektet på at dette var tilfelle. Boten han fikk var på $ 500, noe som var lommerusk for Ungar etter å ha vunnet mye, men å godta boten ville også bety at han innrømmet å ha jukset. Så Ungar nektet å godta boten og anket. Til slutt vant han frem i retten, og slapp boten, men han brukte til slutt nesten $ 50 000 på rettssaken.

Privatliv
---------

Ungar giftet seg med sin kjæreste, Madeline, i Las Vegas i 1976. Samme år fikk de datteren Stefanie. Ungar adopterte også Madelines sønn, Richie, som hun hadde fra et tidligere forhold. Richie tok sitt eget liv i tenårene og denne tragiske hendelsen gikk hardt innpå både Stu og Madeline. 

Det var rundt dette tidspunktet at Ungar begynte med kokain. Han skrev i sin biografi at han prøvde det for første gang etter råd fra en annen pokerspiller som brukte det for å holde seg våken over lengre tid mens de spilte. Men bruken utartet, og Ungar ble snart rusmiddelavhengig. I 1986 skilte Madeline og Unger seg, mye på grunn av hans avhengighet. 

Hans rusproblemer ble etterhvert så alvorlige at under WSOP turneringen i 1990, der venn og pokerspiller Billy Baxter hadde betalt for ham, ble Ungar funnet bevisstløs på hotellrommet etter en overdose den tredje dagen av turneringen. Men fordi han hadde en så enorm ledelse at til tross for at det ble tatt blinds av ham endte han til slutt på en niendeplass og fikk utbetalt $ 20 500.

En vanlig rutine for Ungar i denne perioden var at han vant en betydelig sum med penger i poker for så å bruke alt på narkotika, hesteløp og sportsgambling. Han gikk fra konkurs til millionær fire ganger. Hans avhengighet ble etterhvert så stor at hans venner ikke trodde han ville bli eldre enn 40 år. Sportskanalen ESPN hadde et program om Ungar der en venn sa at det eneste som holdt Ungar i live var hans datter, Stefanie.

«The Comeback Kid»
------------------

I 1997 hadde Ungar, til tross for sine enorme premiepenger, stor gjeld. Igjen fikk han $ 10 000 av Billy Baxter for å kunne spille i WSOP. Hans narkotikamisbruk begynte å vise seg fysisk, spesielt rundt nesen som følge av bruken av kokain. Men han viste at hans mentale egenskaper ikke hadde forfalt like mye. Under hele turneringen hadde han med seg et bilde av sin datter, og han ringte henne jevnlig med oppdateringer. 

Han vant til slutt sin tredje WSOP-tittel og folk begynte nå og kalle ham «The Comeback Kid» fordi det hadde gått 16 år siden hans forrige tittel. Billy Baxter og Ungar delte førstepremien på $ 1 000 000.

De siste årene
--------------

Ungar brukte igjen alle pengene sine i løpet av noen måneder etter finalen i 1997, stort sett på narkotika og sportsgambling. Han forsøkte å kutte ut narkotika ved flere anledninger, etter at hans datter gang på gang forsøkte å få ham ren. Men det varte ikke lenge før han igjen misbrukte kokain. 

Like før WSOP i 1998 ville igjen Billy Baxter betale hans inngangsbillett, men kun minutter før turneringen skulle starte ringte Ungar og sa at han følte seg dårlig og kunne ikke spille. Ungar innrømmet kort tid etter at det hans misbruk ukene før turneringen som hadde satt ham i en slik tilstand at det ville være mindre flaut å ikke møte opp, enn å vise seg slik.

### Død

Ungar ble funnet død på sitt rom på Oasis Motel i Las Vegas. På seg hadde han $ 800 som var restene av et lån på $ 25 000 fra Billy Baxter. Hvor resten av pengene endte er ennå uvisst, men det er klart at han tapte noen av pengene på spill i et kasino. Obduksjonen viste spor av narkotika, men det ble fastslått at dette ikke var en direkte årsak til hans død. Men hjertet hadde blitt påført så store skader som følge av hans misbruk at man kan si at han døde av det.

Til tross for at han hadde vunnet millioner i løpet av sin karriere døde han uten å eie noe. Begravelsen hans ble betalt av venner.

Ettermæle
---------

Ungar blir fortsatt ansett som det største pokertalentet som noen gang har spilt spillet. I løpet av sin karriere vant han omkring $ 30 millioner. Han er, ved siden av Johnny Moss, den eneste som har vunnet tre main event titler i WSOP. I tillegg ble Moss' første tittel tildelt ved avstemning, noe som gjør at Ungar er den eneste som spilte seg til tre titler. 

Han vant dessuten Amarillo Slims «Super Bowl of Poker» tre ganger (1983, 1988 og 1989). Det ble på den tiden ansett som en av de mest prestigefylte turneringer. Amarillo Slim uttalte selv: «*Stu musta won a jillion dollars in my tournaments*». Han vant også totalt 10 store titler i no-limit Texas hold 'em turneringer der inngangsbilletten var på mer enn $ 5 000.

Han ble i 2002 oppført i Poker Hall of Fame.

I 2003 kom filmen *High Roller: The Stu Ungar Story* basert på hans liv. Michael Imperioli spilte rollen som Ungar.

I 2005 fikk hans datter æren av å åpne WSOP.

WSOP armbånd
------------

| År | Turnering | Premie (US$) |
| --- | --- | --- |
| 1980 | $ 10 000 No Limit Hold'em World Championship | $ 365 000 |
| 1981 | $ 10 000 No Limit Hold'em World Championship | $ 375 000 |
| 1981 | $ 10 000 Deuce to Seven Draw | $ 95 000 |
| 1983 | $ 5 000 Seven Card Stud | $ 110 000 |
| 1997 | $ 10 000 No Limit Hold'em World Championship | $1 000 000 |

Referanser
----------

1. 1 2   Autorités BnF, oppført som Stuart E. Ungar, BNF-ID 157651970[Hentet fra Wikidata]
2. 1 2   Find a Grave, Find a Grave 14852159, besøkt 9. oktober 2017[Hentet fra Wikidata]
3. ↑   Find a Grave 14852159[Hentet fra Wikidata]
4. ↑  Nolan Dalla og Peter Alson (2006). *One of a Kind: The Rise and Fall of Stuey ',The Kid', Ungar, The World's Greatest Poker Player* **(engelsk)**. Atria Books. ISBN 978-0743476591.
5. ↑  «Arkivert kopi». Arkivert fra originalen 7. mai 2012. Besøkt 13. juni 2012.

Eksterne lenker
---------------

* Artikkel av Mike Sexton.
* New York Times artikkel.
* *Good Gambling Guide* profil
* Anmeldelse av Ungars biografi.
* Hendon Mob turnerings resultater.
* PokerPlayer magazine artikkel.

| * v
* d
* r
World Series of Poker Main Event vinnere |
| --- |
| 1970: Moss **·** 1971: Moss **·** 1972: Slim **·** 1973: Pearson **·** 1974: Moss **·** 1975: Roberts **·** 1976: Brunson **·** 1977: Brunson **·** 1978: Baldwin **·** 1979: Fowler **·** 1980: Ungar **·** 1981: Ungar **·** 1982: Straus **·** 1983: McEvoy **·** 1984: Keller **·** 1985: Smith **·** 1986: Johnston **·** 1987: Chan **·** 1988: Chan **·** 1989: Hellmuth **·** 1990: Matloubi **·** 1991: Daugherty **·** 1992: Dastmalchi **·** 1993: Bechtel **·** 1994: Hamilton **·** 1995: Harrington **·** 1996: Seed **·** 1997: Ungar **·** 1998: S. Nguyen **·** 1999: Furlong **·** 2000: Ferguson **·** 2001: Mortensen **·** 2002: Varkonyi **·** 2003: Moneymaker **·** 2004: Raymer **·** 2005: Hachem **·** 2006: Gold **·** 2007: Yang **·** 2008: Eastgate **·** 2009: Cada **·** 2010: Duhamel **·** 2011: Heinz **·** 2012: Merson 2013: Riess **·** 2014: Jacobson, 2015: McKeehen **·** 2016: Q. Nguyen  **·** 2017: Blumstein  **·** 2018: Cynn  **·** 2019: Ensan |

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC
 |